爲楊仲起壽
作者：衛涇
朝代：宋

paragraphs: 天台高壓東南州，秀鍾千古生公侯。
君才槃槃第一流，學優顔閔卑由求。
天意端爲斯文憂，妙齡掉鞅從英游。
筆力挽强回萬牛，金玉精美價未酬。
文章從古天地讐，演起大業難延留。
騰驤萬里須騏騮，行看大對悟凝旒。
擢冠多士騎鰲頭，歸來雙親喜氣浮，充閭佳瑞樂事修。
煙霄衮衮殊未休，整頓乾坤攄壯猷。
策勳稷契伊呂周，請公爲酬白玉舟。
他年名遂高千秋，却揖劉阮尋浮邱。